Document ID: 32013R0068

REGOLAMENT TAL-KUMMISSJONI (UE) Nru 68/2013
tas-16 ta’ Jannar 2013
dwar il-Katalgu tal-materjali tal-għalf
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 767/2009 tal-Parlament Ewropew u tal-Kunsill tat-13 ta’ Lulju 2009 dwar it-tqegħid fis-suq u l-użu ta’ għalf, li jemenda r-Regolament (KE) Nru 1831/2003 tal-Parlament Ewropew u tal-Kunsill u li jħassar id-Direttiva tal-Kunsill 79/373/KEE, id-Direttiva tal-Kummissjoni 80/511/KEE, id-Direttivi tal-Kunsill 82/471/KEE, 83/228/KEE, 93/74/KEE, 93/113/KE u 96/25/KE u d-Deċiżjoni tal-Kummissjoni 2004/217/KE (1), u b’mod partikolari l-Artikolu 26(2) u (3) tiegħu,
Billi:
(1)
Ir-Regolament tal-Kummissjoni (UE) Nru 575/2011 tas-16 ta’ Ġunju 2011 dwar il-Katalgu tal-materjali tal-għalf (2) (il-Katalgu) issostitwixxa l-ewwel verżjoni tal-katalgu tal-materjali tal-għalf stabbilit bir-Regolament tal-Kummissjoni (UE) Nru 242/2010 tad-19 ta’ Marzu 2010 li joħloq Katalgu tal-materjali tal-għalf (3).
(2)
Ir-rappreżentanti xierqa tas-setturi tan-negozju tal-għalf Ewropej, f’konsultazzjoni ma’ partijiet oħra konċernati, b’kollaborazzjoni mal-awtoritajiet nazzjonali kompetenti u b’kunsiderazzjoni tal-esperjenza rilevanti mill-opinjonijiet maħruga mill-Awtorità Ewropea dwar is-Sigurtà fl-Ikel u mill-iżviluppi xjentifiċi jew teknoloġiċi, żviluppaw emendi għar-Regolament (UE) Nru 575/2011.
(3)
Dawn l-emendi jikkonċernaw entrati ġodda tal-proċessi tat-trattament u l-materjali tal-għalf u t-titjib ta’ entrati eżistenti, partikolarment għad-derivattivi taż-żejt u x-xaħam.
(4)
Barra minn hekk, l-emendi jikkonċernaw il-kontenut massimu ta’ impuritajiet kimiċi li jirriżultaw mill-proċess tal-manifattura tagħhom jew mill-għajnuniet tal-iproċċessar li għandu jiġi stabbilit skont il-punt 1 tal-Anness I tar-Regolament (KE) Nru 767/2009. Regoli speċifiċi għandhom japplikaw għall-eks oġġetti tal-ikel eż. l-eċċess tal-produzzjoni, il-prodotti li jitilfu l-għamla tagħhom jew l-ikel skadut li kienu ġew prodotti skont il-liġi tal-ikel tal-UE.
(5)
Il-kundizzjonijiet stabbiliti fl-Artikolu 26 tar-Regolament (KE) Nru 767/2009 huma ssodisfati.
(6)
Minħabba n-numru għoli ħafna ta’ emendi li jridu jsiru lir-Regolament (UE) Nru 575/2011, huwa xieraq, għal raġunijiet ta’ koerenza, ċarezza u simplifikazzjoni, li dak ir-Regolament jiġi revokat u mibdul.
(7)
Huwa xieraq li jitnaqqas il-piż amministrattiv fuq l-operaturi billi jingħata perjodu ta’ żmien li jippermetti konverżjoni bla xkiel tat-tikkettar biex tiġi evitata diżordni bla ħtieġa għall-prattiki kummerċjali.
(8)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali.
ADOTTAT DAN IR-REGOLAMENT:
Artikolu 1
Il-Katalgu tal-materjali tal-għalf imsemmi fl-Artikolu 24 tar-Regolament (KE) Nru 767/2009 huwa stabbilit, kif stipulat fl-Anness għal dan ir-Regolament.
Artikolu 2
Ir-Regolament (UE) Nru 575/2011 huwa mħassar.
Ir-referenzi għar-Regolament revokat għandhom jittieħdu bħala referenzi għal dan ir-Regolament.
Artikolu 3
Il-materjali tal-għalf li ġew ittikkettjati skont ir-Regolament (UE) Nru 575/2011 qabel il-19 ta’ Awwissu 2013 jistgħu jitkomplu jitqiegħdu fis-suq u jintużaw sakemm jispiċċaw il-ħażniet.
Artikolu 4
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Jannar 2013.

Labels: 12
3
6